Title: Lekcija: Analiza dodane vrednosti
Course: Kako do podatkov nacionalnega preverjanja znanja (OrKa RIC)? / P1 > Section: Poglavje 3: Analiza dodane vrednosti

Uvod

Z analizo dodane vrednosti lahko ugotovimo, kako so učenci na šoli napredovali v znanju, ki so ga izkazali pri predmetu NPZ v 9. razredu, v primerjavi z vrstniki v Sloveniji.

Pri analizi dodane vrednosti se za vse učence v Sloveniji izračuna tipičen napredek med dosežki NPZ v 6. in v 9. razredu (zelena črta na grafu), ki ga uporabimo pri napovedi dosežkov učencev v 9. razredu, – to so napovedani dosežki učencev. Za posameznega učenca se nato izračuna razlika med njegovim dejanskim in napovedanim dosežkom v 9. razredu.

Na grafu zelena črta prikazuje napovedane dosežke učencev, rumene pike pa so dosežki posameznih učencev izbrane šole. Razlika je na grafu označena kot modra daljica, ki rumeno piko povezuje z rožnato na črti napovedanih dosežkov.

Mera dodane vrednosti je povprečna razlika med napovedanimi in dejanskimi dosežki učencev posamezne šole.

Koraki izvedbe

1. Kliknite gumb Analiza dodane vrednosti. Odpre se zavihek Priprava podatkov.

2. V iskalnih pogojih mora biti pri pogoju Razred izbran 9. razred. Določite Rok (rok opravljanja NPZ v 9. razredu), Predmet NPZ-9 (predmet NPZ v 9. razredu) in Predmeti NPZ-6 (en ali več predmetov NPZ v 6. razredu). Med učenci šole izberite eno od ponujenih možnosti:

- vse učence,
- učence po dodatnih pogojih (glede na spol oziroma oddelek),
- skupino učencev, ki ste jo za izbrani rok ustvarili predhodno (poglavje 4).

3. Kliknite gumb Prikaži podatke. Odpre se zavihek Graf, ki prikazuje analizo dodane vrednosti.

4. Izberite zavihek Tabela. Pokažejo se statistike za učence v Sloveniji in izbrane učence na šoli.

Zavihka »Graf« in »Tabela«

Spodnji graf prikazuje analizo dodane vrednosti za NPZ iz matematike v 9. razredu.

image-hotspots-32619.h5p

DV (dodana vrednost) je dodana vrednost šole, izračunana kot povprečje razlik med dejanskimi in napovedanimi dosežki učencev pri izbranem predmetu NPZ v 9. razredu na tej šoli. Izražena je v odstotnih točkah izbranega predmeta NPZ. Npr. šola z DV = 1 ima učence, ki so na preizkusu v povprečju dosegli eno odstotno točko več kakor primerljivi učenci v Sloveniji (primerljivi glede na dosežek pri NPZ v 6. razredu).

Std. napaka je mera, ki kaže natančnost izračuna dodane vrednosti. Glede na število učencev na šoli in glede na različnost njihovih odstopanj med dejanskimi in napovedanimi dosežki je lahko ocenjena dodana vrednost šole bolj ali manj zanesljiva – če je izračunana dodana vrednost po velikosti vsaj dvakrat večja od ustrezne standardne napake, potem je statistično pomembno različna od 0 (pri stopnji tveganja 5 %).

Primer: DV = 15,57 ± 1,95, pri čemer 15,57 predstavlja povprečje razlik med dejanskimi in napovedanimi dosežki, 1,95 pa standardno napako za izračun povprečja.

Podatki za izris povprečij na grafu so prikazani v spodnji tabeli.

image-hotspots-32943.h5p

Zavedati se moramo, da se dosežki preizkusov na NPZ-6 in NPZ-9 ne izražajo na isti točkovni lestvici in da med sabo niso neposredno primerljivi. Enako število odstotnih točk na NPZ v 6. in 9. razredu tako ne predstavlja enakega znanja, niti ne predstavlja istega položaja glede na sovrstnike v Sloveniji. Kar lahko primerjamo, je napredek posameznega učenca z napredkom vrstnikov, ki so imeli v 6. razredu enak dosežek kot on. Takšen napredek je seveda relativen in približno polovica učencev je tipično nad povprečjem, polovica pa pod njim.

Negativna dodana vrednost ne pomeni nazadovanja v znanju, ampak manjši napredek od povprečnega v Sloveniji.

Na naslednji strani je naloga, s katero boste preverili razumevanje Analize
            dodane vrednosti.

Vaja 1 - Graf in tabela: Analiza dodane vrednosti

Vaja 1 - Graf in tabela: Analiza dodane vrednosti

V šoli so z analizo dodane vrednosti pripravili graf in tabelo.

Kateri opis pravilno povzame podatke, zajete na grafu in v tabeli?

- Učenci šole imajo višji povprečni dosežek na NPZ v 9. razredu kot učenci v Sloveniji.
Feedback: Odgovor je pravilen. Povprečni dosežek učencev šole je 63,1%, učencev v Sloveniji pa 53,7%.
- V povprečju je 43 učencev šole doseglo 9,5 odstotne točke več pri NPZ v 9. razredu, kot bi to napovedali glede na njihove dosežke pri NPZ v 6. razredu.
Feedback: Odgovor je napačen. Pomislite, koliko učencev šole je bilo vključenih v izračun dodane vrednosti.
- Standardna napaka, ki je precej manjša od izračunane dodane vrednosti, pove, da gre za nezanesljivo oceno dodane vrednosti.
Feedback: Odgovor je napačen. Spomnite se, da je ocena dodane vrednosti zanesljiva, če je po velikosti vsaj dvakrat večja od standardne napake.
- Razlika med šolskim in državnim povprečjem pri NPZ v 9. razredu pove, ali so dosežki učencev v skladu z napovedanimi vrednostmi.
Feedback: Odgovor je napačen. Spomnite se, da napovedane vrednosti dosežkov prikazuje (zelena) črta na grafu.